
Създадоха европейски СЕМ
Вече има и европейски СЕМ. Медийните регулатори на 28-те страни членки на ЕС учредиха във вторник работна група за сътрудничество в Брюксел по инициатива на Европейската комисия. Само те нямаха досега обща институция, чрез която директно да обменят опит. „Създаването на новата Европейска група на регулаторите в аудио-визията (ЕРГА) е решаващо за утвърждаване на тяхната независимост", каза вицепрезидентът на ЕК Нели Крус пред представителите на надзорни органи от 28-те държави на общността. Крус, която е еврокомисар по цифровите технологии, разговаря и с българския представител в ЕРГА - Мария Стоянова, член на СЕМ. „Тя смята, че трудностите, които страната ни изпитва в медийната област, ще бъдат преодоляни в полза на засилване на свободата на словото", разказа Стоянова пред „24 часа". Пред регулаторите Крус е говорила за големите предизвикателства, пред които са изправени, вследствие на дигиталния прогрес. Справянето с тях ще бъде в центъра на дейността на ЕРГА през тази година. „Със създаването на новата работна група всички критици на медийната регулация вече ще имат един аргумент по-малко, когато поставят под въпрос необходимостта от надзор в аудиовизията", каза пред „24 часа" Мария Стоянова.

Снимка на една колона – Нели Крус и Мария Стоянова на срещата в Брюксел

